Με μια κίνηση σημειολογικού χαρακτήρα σηματοδοτεί η νέα δημοτική αρχή του κ. Σταμάτη Κάρμαντζη την έναρξη της θητείας της, στέλνοντας μήνυμα (;) για αλλαγές ακόμα και σε καθιερωμένα, που είχαν πλέον καταστεί κοινωνικά ήθη για τη Χίο.

Με απόφαση του κ. Κάρμαντζη δεν θα τελούνται στο εξής πολιτικοί γάμοι στο δημαρχείο Χίου κι όσοι δημότες και δημότισσες επιλέγουν αυτή την διαδικασία για να ενώσουν τις τύχες τους θα… αποκεντρώνονται σε περιφερειακά δημοτικά κτίρια και συγκεκριμένα στα πρώην δημαρχεία Ομηρούπολης, στον Βροντάδο και Αγίου Μηνά, στα Θυμιανά.

Το βέβαιο είναι ότι μια τέτοια απόφαση, η οποία δημιουργεί σοβαρά κοινωνικά προβλήματα και αναντίρρητα υποβαθμίζει τον θεσμό του πολιτικού γάμου, τυγχάνει ευμενούς υποδοχής από τον μητροπολίτη Χίου κ. Μάρκο, ο οποίος ουδέποτε έβλεπε με καλό μάτι να γίνονται γάμοι στο δημαρχείο, ενώ φέρεται να είχε ζητήσει από τον κ. Μανώλη Βουρνού να απέχει από αυτά τα καθήκοντα.

Από πότε θα ισχύσει η απόφαση

Η απόφαση της νέας δημοτικής αρχής θα τύχει άμεσης εφαρμογής με ένα ενδεχόμενο να τελεσθούν κάποιοι ελάχιστοι γάμοι, που ήδη έχουν ορισθεί στο δημαρχείο Χίου αν και υπάρχει περίπτωση και αυτοί να μετακινηθούν μακριά, αλλά όχι τόσο, στο κτίριο του πρώην ΔΗΠΕΘΕ, δίπλα στο Εργατικό Κέντρο Χίου.

Ποιοι θα τελούν τους γάμους

Ως αντιδήμαρχοι οι οποίοι θα είναι αρμόδιοι να τελούν τους πολιτικούς γάμους έχουν ορισθεί οι κ.κ. Γιώργος Κλιαμενάκης, Παναγιώτης Μανδάλας και Ισίδωρος Ντομάτας, χωρίς να έχει γίνει γνωστό αν όλοι θα τελούν γάμους από όλες τις δημοτικές ενότητες του νησιού.

Για την έκδοση των απαιτούμενων αδειών γάμου αρμόδιοι έχουν ορισθεί για την Δ.Ε. Χίου ο κ. Χαράλαμπος Μπουρνιάς, για τις Δ.Ε. Ομηρούπολης, Καρδαμύλων και Αμανής ο κ. Ισίδωρος Ντομάτας, για τις Δ.Ε. Αγίου Μηνά και Καμποχώρων ο κ. Παναγιώτης Μανδάλας, για τη Δ.Ε. Ιωνίας ο κ. Γιώργος Κλιαμενάκης και για την Δ.Ε. Μαστιχοχωρίων ο κ. Γιάννης Ξενάκης

*Από το astraparis.gr

Σχόλια